CELEX: 62020TN0052
Language: mt
Date: 2020-01-30 00:00:00
Title: Kawża T-52/20: Rikors ippreżentat fit-30 ta’ Jannar 2020 – CX vs Il-Kummissjoni

23.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 95/39
            
         
      Rikors ippreżentat fit-30 ta’ Jannar 2020 – CX vs Il-Kummissjoni
      (Kawża T-52/20)
      (2020/C 95/49)
      Lingwa tal-kawża: il-Franċiż
      
         Partijiet
      
      
         Rikorrent: CX (rappreżentant: É. Boigelot, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors tiegħu ammissibbli u fondat;
               
            konsegwentement,
      
                  —
               
               
                  tannulla d-deċiżjoni tal-21 ta’ Marzu 2019, bir-referenza Ares(2019)1889562, li tirreintegra r-rikorrent fil-grad AD 8/5
               
            
                  —
               
               
                  tannulla d-deċiżjoni tal-21 ta’ Ottubru 2019, bir-referenza Ares(2019)6485832, innotifikata fl-istess jum, li permezz tagħha l-Awtorità tal-Ħatra ċaħdet l-ilment tar-rikorrent, li huwa kien ressaq fil-21 ta’ Ġunju 2019, bir-referenza R/348/19, kontra d-deċiżjoni kkontestata;
               
            
                  —
               
               
                  tirrikonoxxi d-danni li jirriżultaw mit-telf ta’ opportunità li jiġi promoss u miċ-ċaħda tad-dritt li jibqa’ fil-funzjonijiet; f’dan ir-rigward, tikkundanna lill-Kummissjoni għall-ħlas ta’ kumpens provviżorjament evalwat għal EUR 300 000 (tliet mitt elf), bla ħsara ta’ żieda jew ta’ tnaqqis fil-mori tal-kawża;
               
            
                  —
               
               
                  tikkundanna lill-konvenuta għall-ispejjeż kollha, konformement mar-Regoli tal-Proċedura tal-Qorti Ġenerali tal-Unjoni Ewropea.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq il-ksur tal-obbligu li jiġu eżegwiti s-sentenzi tal-Qorti Ġenerali fl-eżekuzzjoni tal-Artikolu 266 TFUE, kif ukoll ksur tal-prinċipji ta’ aspettattivi leġittimi u ta’ bona fide. Ir-rikorrent jenfasizza li, kif il-Kummissjoni ammettiet hija stess, hija ma wettqitx ir-rikostituzzjoni tal-karriera tiegħu, bħal ma hija kellha l-obbligu li tagħmel fl-eżekuzzjoni tas-sentenza tat-13 ta’ Diċembru 2018, CX vs Il-Kummissjoni (T-743/16 RENV, mhux ippubblikata, EU:T:2018:937). Huwa jżid li l-Kummissjoni ma eżaminatx mill-ġdid is-sitwazzjoni tiegħu, u lanqas ma wettqet eżami komparattiv mal-merti tal-uffiċjali li jistgħu jiġu promossi oħra. Fl-aħħar nett ir-rikorrent iqis li s-sentenza tal-Qorti Ġenerali msemmija iktar ’li fuq, li annullat id-deċiżjoni ta’ revoka, kienet tikkostitwixxi assigurazzjoni li setgħet tnissel, fir-rigward tiegħu, aspettattivi fondati kemm fir-rigward tal-fatt li l-karriera tiegħu tiġi rikostitwita mill-Awtorità tal-Ħatra bil-bona fide, lealtà u sinċerità u fl-osservanza tad-dispożizzjonijiet u prinċipji applikabbli.
               
            
                  2.
               
               
                  It-tieni motiv, ibbażat fuq il-ksur tal-obbligu ta’ motivazzjoni u tal-assenza ta’ motivazzjoni. F’dan ir-rigward ir-rikorrent isostni li n-nota kkontestata ma tinkludi ebda motivazzjoni fir-rigward tad-deċiżjoni li jiġi kklassifikat fil-grad AD 8, skala 5. Fil-fehma tiegħu dan huwa “att li jikkawża preġudizzju” u mhux “att purament konfermattiv” peress li din in-nota timplementa u tikkomunika għalhekk tassew deċiżjoni tal-Kummissjoni li tikkawża preġudizzju, minkejja li kienet taċita u ma kinitx ġiet ikkomunikata preċedentement lir-rikorrent.
               
            
                  3.
               
               
                  It-tielet motiv, ibbażat fuq l-iżball sostantiv, l-iżball manifest ta’ evalwazzjoni, il-ksur tad-dispożizzjonijiet ġenerali ta’ eżekuzzjoni tal-Artikolu 45 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”) u difetti proċedurali. Ir-rikorrent iqis li mkien fir-Regolamenti tal-Persunal ma huwa previst li deċiżjoni dixxiplinari ta’ tnaqqis fil-grad awtomatikament tieħu preċedenza fuq dik sussegwenti ta’ promozzjoni meta d-destinatarju taż-żewġ deċiżjonijiet huwa l-istess uffiċjal u li l-promozzjoni hija, min-natura tagħha, att ġuridiku li ma jammetti ebda kundizzjoni sospensiva jew riżolutorja, u lanqas limitazzjoni ratione temporis. Il-Kummissjoni kellha għalhekk tikkunsidra fil-mument li tirrikostitwixxi l-karriera tar-rikorrent, li huwa kien ikklassifikat fil-grad AD 10 sa mill-1 ta’ Jannar 2010. Minbarra dan, ir-rikorrent isostni li wara l-annullament mill-Qorti Ġenerali tad-deċiżjoni ta’ revoka, u fid-dawl tar-reintegrazzjoni u ta’ rikostituzzjoni tal-karriera tiegħu, il-Kummissjoni kellha wkoll l-obbligu li tkompli l-proċedura ta’ promozzjoni fl-istadju fejn kienet ġiet sospiża skont ir-Regolamenti tal-Persunal skont dispożizzjonijiet ġenerali ta’ eżekuzzjoni tal-Artikolu 45 tar-Regolamenti tal-Persunal. Fl-aħħar nett, skont ir-rikorrent, għall-finijiet ta’ rikostituzzjoni ta’ karriera leali, serja u ta’ bona fide, il-Kummissjoni kienet obbligata, skont il-prinċipju ta’ amministrazzjoni tajba, li tanalizza fid-dettall l-elementi kollha li jippermettu li tittieħed deċiżjoni motivata fir-rigward tal-grad li fih kellu jiġi reintegrat. Issa, mhux biss dan ma għamlitux, iżda hija lanqas biss semgħet lir-rikorrent qabel ma ħadet id-deċiżjoni tagħha.
               
            
                  4.
               
               
                  Ir-raba’ motiv, ibbażat fuq il-ksur tal-prinċipji ta’ ugwaljanza tal-opportunitajiet u fit-trattament bejn l-uffiċjali u l-prinċipju ta’ prospetti raġonevoli ta’ karriera. Ir-rikorrent isostni li l-prinċipju ta’ prospetti raġonevoli ta’ karriera, li huwa l-forma speċjali tal-prinċipju ta’ ugwaljanza fit-trattament applikabbli għall-uffiċjali, kien ġie miksur sa fejn l-amministrazzjoni injorat matul il-perijodu mill-1 ta’ Jannar 2010 sal-1 ta’ Mejju 2019, kemm dan il-prinċipju ta’ prospetti raġonevoli ta’ karriera, kif ukoll l-Artikolu 5(5) tar-Regolamenti tal-Persunal flimkien mad-dispożizzjonijiet tal-punt B tal-Anness I tar-Regolamenti tal-Persunal u d-dispożizzjonijiet tar-Regolamenti tal-Persunal fil-qasam ta’ promozzjoni tal-uffiċjali, li jistabbilixxu li r-rikorrent seta’ jiġi promoss fil-grad AD 11 fl-1 ta’ Jannar 2014, sussegwentement fil-grad AD 12 fl-1 ta’ Jannar 2018. Dawn l-istess kunsiderazzjonijiet iwasslu, minbarra dan, sabiex jiġi konkluż li hemm ksur tal-ugwaljanza tal-opportunitajiet u fit-trattament bejn l-uffiċjali peress li r-rikorrent ma kienx ġie ttrattat bl-istess mod bħall-uffiċjali l-oħra.